SUSCO พุ่ง 5.05% นิวไฮในรอบ 2 ปี ลุ้นกำไรปี 59-60 โตแกร่ง!
SUSCO พุ่ง 5.05% นิวไฮในรอบ 2 ปี ลุ้นกำไรปี 59-60 โตแกร่ง! ล่าสุด ณ เวลา 11.27 น. ราคาอยู่ที่ 4.16 บาท บวก 0.20 บาท หรือ 5.05% สูงสุดที่ 4.18 บาท ต่ำสุดที่ 3.98 บาท มูลค่าซื้อขายที่ 324.03 ล้านบาท
10 ม.ค. 2560

ผู้สื่อข่าวรายงานว่า ราคาหุ้น บริษัท ซัสโก้ จำกัด (มหาชน) หรือ SUSCO ณ เวลา 11.27น. ราคาอยู่ที่ 4.16 บาท บวก 0.20 บาท หรือ 5.05% สูงสุดที่ 4.18 บาท ต่ำสุดที่ 3.98 บาท มูลค่าซื้อขายที่ 324.03 ล้านบาท ขณะที่ดัชนีตลาดหุ้นไทยโดยรวมบวก 0.28% โดยราคาหุ้น SUSCO ปรับตัวขึ้นแรงสุดในรอบ 2 ปี 1 เดือน นับตั้งแต่ราคาหุ้นอยู่ที่ระดับ 4.26 บาท ณ วันที่ 18 ธ.ค.57

ด้าน บล.ธนชาต ระบุในบทวิเคราะห์ แนะนำ “ซื้อ” หุ้น SUSCO ให้ราคาพื้นฐาน 5 บาท โดยมอง Value stock ด้วย PE ต่ำที่สุดในกลุ่มผู้ค้าปลีกน้ำมัน (Oil retailers) เพียง 11x และ PBV 1.1x ขณะที่คาดการณ์กำไรกำลังเร่งตัว 24-26% ในปี 2559-2560 จากการ utilize สินทรัพย์ และการเร่งเปิดสถานีบริการน้ำมันเพิ่มขึ้น
ขณะที่ นายชัยฤทธิ์ สิมะโรจน์ กรรมการผู้จัดการ ของ SUSCO เปิดเผยว่า ทิศทางราคาน้ำมันในปี 2560 น่าจะทรงตัวหรือปรับตัวเพิ่มขึ้นเล็กน้อยจากปีที่ผ่านมา ซึ่งการที่ราคาน้ำมันตลาดโลกมีการปรับตัวเพิ่มขึ้นต่อเนื่องในช่วงที่ผ่านมาเนื่องจากเป็นช่วงฤดูกาลที่มีความต้องการใช้น้ำมันมากขึ้น แต่มองว่าราคาน้ำมันหลังจากนี้น่าจะค่อยๆ ทยอยปรับตัวลดลงเพราะคาดว่าปริมาณ Shale Oil และ Shale Gas ของสหรัฐจะเริ่มออกมาเพิ่มมากขึ้น โดยคาดว่าราคาน้ำมันในปีนี้จะเฉลี่ยอยู่ที่ 50-60 ดอลลาร์สหรัฐต่อบาร์เรล
สำหรับภาพรวมธุรกิจของบริษัทในปี 2560 คาดว่ายอดขายจะเติบโตอยู่ในระดับ 8-10% โดยบริษัทจะยังคงเดินหน้าแผนการเปิดสถานีบริการใหม่ ๆ อย่างต่อเนื่อง เพื่อให้มีสาขาครบ 250 แห่งทั่วประเทศ จากปัจจุบันที่มีอยู่แล้วจำนวนเกือบ 230 แห่ง ซึ่งในปีนี้คาดว่าจะสามารถเปิดสถานีบริการแห่งใหม่อีกประมาณ 20-30 แห่ง โดยจะกระจายไปตามจังหวัดใหญ่ๆ หรือหัวเมืองสำคัญทั่วประเทศ